Cykelstjernen Jonas Vingegaards etapesejr blev fejret flere steder i hans hjemby onsdag. Fejringen fortsætter torsdag.

Vestjyske Jonas Vingegaard er den første dansker i gul føretrøje i Tour de France i 15 år. Det skal fejres! Det mener de i hvert fald i Glyngøre, hvor Jonas Vingeggard er bosiddende til dagligt. Mellem salmesang og kirkebønner gjorde præsten i Vile Kirke onsdag aften også plads til cykelsport og den lokale helt: - Jonas er kommet i den gule trøje og vundet en etape. Så måtte vi jo alle sammen til at tænke nyt, både med hensyn til musikken, og til at jeg skulle havde lavet min prædiken om, siger Susan Aaen, som derfor lagde op til at meningheden kippede med Dannebrog til gårdsdagens gudstjeneste, som præsten indledte med en stolt indgangs-tale. - Velkommen til solnedgangsgudstjeneste i Vile Kirke på en dag, hvor vi er rigtig fyldt med glæde og stolthed. Det er jo en særlig dag for vort fædreland i dag. Inden vi for alvor tager hul på gudstjenesten, så vil vi fejre Jonas Vingegaard ved at vores nytiltrådte organist spiller en slags fanfare, og til sidst kipper I med flaget, instruerede præsten sin menighed. Gadefejring for både store og små På gaden i Glyngøre var der også fest at finde onsdag. I butiksvinduet hos kunsthåndværk-butikken Sammen-Surium var mannequinerne også dækket i gult og pyntet med billeder af Jonas Vingegaard. Butiksejer Gitte Skov er med i dén gruppe, som sidste år arrangerede en fest for Jonas Vingegaard efter Tour de France 2021. Igen i år følger hun ham tæt. - Vi sad og råbte inde i sofaen, for vi skulle samtidig passe butikken. Vi håbede på, at der ikke kom kunder ind, for vi havde simpelthen ikke tid til at tage os af dem, griner hun. - Vi råbte så højt, at jeg tror det kunne høres helt ned til Frankrig! Syvårige Martha Marie Krarup Rasmussen var også ude at fejre Jonas Vingegaard. - Jeg synes, det er sejt,  at han cyklede op ad de store bakker. Han er dygtig og god til at cykle, men jeg tror ikke, jeg kan blive helt så god som ham, siger hun. Og fejringen fortsætter torsdag i cykelrytterens hjemstavn Hillerslev. Her har byens brugs uddeling af gratis citronmåner til dagens første kunder: Tour de France sluttes af 24. juli.